Papersnake/gushiwen huggingface dataset:
于阗采花歌
王世贞（明代）

于阗采花女，采花置瓶中。三日花憔悴，红颜翻更红。

明年花纵破，的应不胜我。明年更明年，渐不胜花妍。

西头黄金轮，东头白银毂。人生颜色得坚牢，何必勃律河中三尺玉。
颂证道歌·证道歌
释印肃（宋代）

势力尽，箭还坠，
依前六道无回避。升沉不离法身中，
自是顽痴无智慧。
旅次灞亭
沈颂（唐代）

闲琴开旅思，清夜有愁心。圆月正当户，微风犹在林。

苍茫孤亭上，历乱多秋音。言念待明发，东山幽意深。
又次曾端伯春日韵四首 其三
郭印（宋代）

韶光荡漾眼双明，问柳寻花步屧轻。波暖浮鸥翻素影，风和幽鸟弄新声。
送钱穆父出守越州绝句二首
苏轼（宋代）

簿书常苦百忧集，杯酒今应一笑开。
京兆従教思广汉，会稽聊喜得方回。
若耶溪水云门寺，贺监荷花空自开。
我恨今犹在泥滓，劝君莫棹酒船回。
棣笙以五十书怀诗索和次韵复之
许传霈（清代）

笑他品格总平常，不向槐黄岁踏忙。帜树词坛名早立，经横绛帐道难忘。

琴书十载儒官铎，泉石当年处士装。前日知非今更进，敢将岁月老文场。
自海至楚途次寄马全玉八首 其八
张耒（宋代）

紫蟹双螯荐客盘，倾来不觉酒壶乾。雨多泽国蒲鱼美，秋至楚天风露寒。

老去论交嗟我晚，尊前一笑忆君欢。红莲幕下无书檄，剩寄新诗满卷看。
燕堂东偏一室颇深暖尽日率困於吏牍比夜乃得
陆游（宋代）

永夜东斋里，人声静不哗。
衣篝起香穗，书几落灯花。
炉暖听寒雨，窗明送晓鸦。
文章空自苦，白首不名家。
泊姑苏城外大雪二首
杨万里（宋代）

夜烧银烛卷金卮，猛落天花醉未知。
若怯一寒都不看，却教六出更投谁。
开门片片洒人面，送眼山山呈玉肌。
才雪又晴晴又雪，吴中风物许清奇。
次汪信民寄无逸韵
谢薖（宋代）

诗翁索莫闭门居，珍重山阳信不疏。但报七言当玉案，何须千里驾柴车。

乐天官满应归早，扬子家贫只晏如。他日往来随二老，共甘盂饭与盘蔬。
颂古八首
释云（宋代）

缩头只可藏山谷，出得山来却不堪。
若谓利生开佛见，这般恶口不如缄。
常州先生以太守入对五首 其三
赵蕃（宋代）

一州固匪轻，四海岂不重。与其事扶疏，孰若深培壅。

骥不取德称，马多求驾泛。伟哉底柱功，障彼百川汹。
观鱼亭呈陈公度二首 其一
张耒（宋代）

千古濠梁庄惠词，不须反覆辨真知。直应人意逍遥处，便是游鱼自乐时。
横途归路
钱时（宋代）

山花荣，山禽鸣，
绿杨碧涧声泠泠。此时山翁寻故人，
笋舆伊轧兮度密穿青，且行且止兮草软沙平。
溪云山雨相送迎，冲口而出我诗成。
归田诗
司马光（宋代）

松菊陶潜宅，蓬蒿仲蔚家。
行游筇杖瘦，啸傲幅巾斜。
屋小疏茅覆，门深乱柳遮。
村童迎客至，竹帚扫桃花。
度岭寄呈座师陆从先先生
李孙宸（明代）

昔年梦想庾关胜，此日初探岭上春。驿路渐看征骑远，梅枝先寄授经人。

忆余少小怀孤尚，雄心直抗千秋上。风尘落落十馀年，谁复百金酬澼絖。

明月从教按剑疑，白雪终投郢客知。不但风云逢遇合，还将山水对襟期。

从此孙阳垂一顾，骥尾青云高自附。万里初腾伏枥躯，八荒任纵追风步。

辞行犹未入增江，缟带先投珠浦傍。近腊沐霜随处满，遥天鸿雁自成行。

庾关此去长安迩，黄金依旧悬燕市。敢道浮名致此身，且抗前旌报国士。

珍重缄题转自怜，绛帷回首思茫然。帝城夜望郎星耀，南海应知凤凰传。
题大兴院
孟大武（宋代）

松柏回环路屈盘，像堂僧室枕层峦。
泉多翠茗临烹便，寺僻红层欲到难。
樵斧斫云春谷暗，渔榔敲月夜溪寒。
我来未足登高兴，欲去裴回更倚阑。
省试蒲车诗
文彦博（宋代）

汉祀精禋洁，云亭禅礼殊。金泥伸秘检，车毂尚编蒲。

越席侔前制，文茵愧后涂。软轮同致美，规地用难符。

翠幰芳蕤集，华芝秀彩敷。升中仪矩盛，备物壮皇图。
秋晴每至园中辄抵暮戏示儿子
陆游（宋代）

老翁七十如童儿，置书不观事游嬉；园中垒瓦强名塔，庭下埋盆聊作池。
青蒲红蓼共掩映，病棕瘦竹相扶持。
衰颓已作老骥卧，来往尚如黄犊驰。
但知身存百无害，莫问老健能几时。
汝勤挟筴乃堪笑，且共饭豆羹秋葵。
和袁望回春雪
王之道（宋代）

白雪嫌春晚，从横布玉霙。
柳花随处发，瑶砌逐门成。
旌别寒松茂，摧残冻芋萌。
飘飖无限思，料峭有余清。
舞袂朝犹湿，吟窗夜自明。
色疑侵两鬓，光欲眩双睛。
曭晃千林晓，潺湲万壑晴。
江梅含故态，山鸟弄新声。
雅与诗情惬，应怜病骨轻。
浇肠一杯酒，风力斗峥嵘。
游金精山
胡平仲（宋代）

人去坛空几历年，尘埃难没汉山川。
窦门深入壶中地，环壁遥开瓮外天。
致雨土龙如解化，随时木鹤亦能仙。
要知万劫长生处，古篆惟存石鼓篇。
翁尉以诗送莲并酒
李弥逊（宋代）

不复西河叹踽凉，真成仙吏隐襄阳。一生可了酒供座，千顷平铺花绕塘。

皓腕折香遮老眼，长须洗杓荐新尝。肯分臭味同衰朽，好语犹惊得夜光。
天中同清臣赤岩入山相访
释函可（明代）

笔如岳立气如潮，远戍间关兴更饶。既挟金兰同绝漠，又扶云水间空寥。

东山不独将棋至，白社何须蓄酒招。谷口久无双屐响，好烧松火话终宵。
陈留书事
杨时（宋代）

乌樯风缆欲飞翾，拍岸惊涛挽不前。
曲浦涨沙仍积冻，疏林余日自生烟。
崎嵚道路真堪笑，放浪江湖已判年。
一枕昼眠无好梦，空惭边老腹便便。
江馆会别
戴叔伦（唐代）

离亭一会宿，能有几人同。莫以回车泣，前途不尽穷。
杂歌谣辞。李夫人歌
张祜（唐代）

延年不语望三星，莫说夫人上涕零。

争奈世间惆怅在，甘泉宫夜看图形。
荐福鲁山长老请赞
释月涧（宋代）

大江以东非生缘，大江以西非受经。行脚见宋朝三十七员恶知识，末后撞入天童布丝网里。

折倒平生，视佛祖若大寇雠，视衲僧若大冤憎。五处住山，百无一能。

无补宗教，不上传灯。效尤佛照授秀岩之法席，鲁山其克荷负，而道德深愧乎五宿观堂之老僧。

谁费丹青，点涴太清。只好钓雪矶头，终朝笑看远山青。
京还赠张（一作王）维
孟浩然（唐代）

拂衣何处去，高枕南山南。欲徇五斗禄，其如七不堪。

早朝非晚起，束带异抽簪。因向智者说，游鱼思旧潭。
从军中行路难二首 其二
骆宾王（唐代）

君不见玉关尘色暗边庭，铜鞮杂虏寇长城。天子按剑徵馀勇，杂军受脤事横行。

七德龙韬开玉帐，千里鼍鼓垒金钲。阴山苦雾埋高垒，交河孤月照连营。

连营去去无穷极，拥旆遥遥过绝国。阵云朝结晦天山，寒沙夕涨迷疏勒。

龙鳞水上开鱼贯，马首山前振雕翼。长驱万里詟祁连，分麾三命武功宣。

百发乌号遥碎柳，七尺龙文迥照莲。春来秋去移灰琯，兰闺柳市芳尘断。

雁门迢递尺书稀，鸳被相思双带缓。行路难，行路难，誓令氛祲静皋兰。

但使封侯龙额贵，讵随中妇凤楼寒。
开田
释居简（宋代）

曩说琛师迈往贤，不将大义答开田。欲惩后世人尸素，敢昧前修自弃捐。

把似诞谩规信施，何如勤苦佐丰年。钁头边事超今古，侥倖逢年是偶然。
赠郑夫子鲂
孟郊（唐代）

天地入胸臆，吁嗟生风雷。
文章得其微，物象由我裁。
宋玉逞大得，李白飞狂才。
苟非圣贤心，孰与造化该。
勉矣郑夫子，骊珠今始胎。
旅馆三适 其一
陈造（宋代）

厥初木禾种，移殖云水乡。粉之且缕之，一缕百尺彊。

匀细茧吐绪，洁润鹅截肪。吴侬方法殊，楚产可倚墙。

嗟此玉食品，纳我蔬蔌肠。匕箸动辄空，滑腻仍甘芳。

岂惟仆餈饵，政复奴桄榔。即今弗洎感，颇思奉君王。
秋燕次钱芝门阁读韵
张文虎（清代）

一襟凉雨睇重门，半晌呢喃语尚温。北里苔荒迷舞影，西风帘卷失巢痕。

相逢华屋都如客，只剩空楼亦感恩。红杏枝头春易转，星星香梦细寻论。
东坑幽涧
吴与弼（明代）

一水泠泠逗密林，无名花草匝幽阴。苔矶终日不知暑，涤尽平生扰扰心。
和昌英主簿叔送花
杨万里（宋代）

去岁归时正牡丹，亲庭上寿撚花看。共知春好毋虚掷，更复杯深肯剩残。

谁料今兹千万感，强从叔也两相宽。风颠雨急关侬事，时序撩人只暗叹。
吴公挽词
廖大圭（元代）

家声礼乐古延陵，立政临民自有经。父老数州争说尹，蛮夷一节旧瞻星。

鄞江路接黄泉迥，锦里春回玉树青。归与淑人同穴好，老成何处见仪刑。
偈颂一百零三首 其五十七
释月涧（宋代）

蛟不识剑剑下死，虎不识阱阱中死。从上诸老，各设机关，甚于剑阱。

汝等诸人，闻如不闻，见如不见，方有少分相应。
是日迎送之车属道戏成
岳珂（宋代）

老仗相如节，佳时负酒尊。
人谁羞侠毂，我自愧乘轩。
尘土欺貂袖，功名付犊褌。
令君休负矢，予不诧王孙。
南明山宝相寺十五题
释显忠（宋代）

堪爱仙庄近翠岑，杖藜时得去游寻。牛羊数点烟云远，鸡犬一声桑柘深。

高下闲田如布局，东西流水若鸣琴。更听野老谈农事，忘却人间万种心。
无题五首 其五
郑思肖（宋代）

鞠躬尽瘁吊无君，满耳冤声不忍闻。醉去忘形犹蜕骨，怒来嚼齿欲穿龈。

腥风涴晓春应怨，痴雾霾空路莫分。荧惑星明圣人出，频频中夜验天文。
苦热和袁应祥用韦苏州乔木生夏凉流云吐华月
郭印（宋代）

古人夏造冰，秘诀从谁发。
胸次斡乾坤，手中提日月。
五言次韵和君实苦雨三首 其一
沈遘（宋代）

浩浩雨不止，寥寥风且寒。敢言裘褐具，尚幸室庐完。

弥月天形晦，无时辙迹乾。田皋何处在，谁复顾萧兰。
金世宗太子允恭百骏图
王逢（元代）

金家武元靖燕徼，尝诮徽宗癖花鸟。允恭不作大训方，画马却慕江都王。

此图遗脱前后幅，尚馀龙媒群角逐。息鸡草黄霜杀菽，王气荣光等蕉鹿。

山人尘迷朔南目，溪头姑饮归田犊。
江西送友人之罗浮
李白（唐代）

桂水分五岭，衡山朝九疑。乡关渺安西，流浪将何之。

素色愁明湖，秋渚晦寒姿。畴昔紫芳意，已过黄发期。

君王纵疏散，云壑借巢夷。尔去之罗浮，我还憩峨眉。

中阔道万里，霞月遥相思。如寻楚狂子，琼树有芳枝。
宁茵事谚
佚名（唐代）

鹁鸠树上鸣，意在麻子地。
初闻南湖蛙声成三诗
张镃（宋代）

皇恩汪濊及虫鱼，尔各安心大泽居。
科斗未生休纵乐，吴侬倾听且防渠。
雪霁金宿楼閒望偶作
文彦博（宋代）

盈尺初晴皓采鲜，长空极望势漫漫。铜台不惮三休上，冰井须添一倍寒。

舟楫似从云外过，园林如在鉴中看。冬来景象今方好，未到黄昏且凭栏。
无题 其一
刘昌（明代）

帘幕深沈柳絮风，象床豹枕画廊东。一春空自闻啼鸟，半夜谁廊问守宫。

眉学远山低晚翠，心随流水寄题红。十旬不到门前去，零落棠梨野草中。
晚秋过相国寺怀然上人
朱睦㮮（明代）

与君结静因，回首俱陈迹。缅忆山中游，岁景倏已夕。

秋飙飒空林，淡月来寒石。兀坐亦何言，含情念畴昔。
石瓮寺
权德舆（唐代）

石瓮灵泉胜宝井，汲人回挂青丝绠。

厨烟半逐白云飞，当昼老僧来灌顶。
题香山汤禅师
舒坦（宋代）

千古神僧旧石扃，清风如在地还灵。
溪形偃月无穷碧，山气当云不改青。
果熟猿猱时啸聚，锡飞岩穴尚芳磬。
西来祖意谁人问，老柏森森翠满庭。
癸丑元日试笔 其一
胡俨（明代）

倏忽惊年换，衰颓喜见春。逢迎吾已老，经过客来频。

雪压尘氛净，花含雨露新。却思供奉日，恩礼倍精神。
清明日偕李钦嗣游吴公弓台至雷塘蜀井
张翥（元代）

路绝平沙过，新塘水半乾。龙归雷雨恶，鹘没海天宽。

县帜春醅熟，行厨野祭寒。此生无倚泊，随处得盘桓。
敬美弟举南宫喜而赋此
王世贞（明代）

书来綵笔纵横甚，此日春干气象高。燕市总先骐骥骨，谢家殊有凤凰毛。

灯分太乙初携杖，锦夺东方旧赐袍。为报汝兄真长物，不妨投劾老林皋。
往石螺潭道中作
林朝崧（清代）

肩舆出里门，一望皆稻畦。仲夏刈穫了，数处亦既犁。

濛濛丘中麻，其下有横溪。我寻溪路边，惝恍南北迷。

霖潦断行径，荒莽与人齐。天晴涨虽缩，沙岸犹积泥。

前村围修竹，日午闻鸣鸡。役夫皆已休，而我独栖栖。

远赴田叟期，触热更向西。
偈七首 其四
释法演（宋代）

白云不会说禅，三门开向两边。有人动著关捩，两片东扇西扇。
初春书怀
陆游（宋代）

底处人间无骇机？超遥且喜谢招麾。
千年涧底孤松秀，万里天边独雁归。
服气昔常憎火食，游山近已制荷衣。
青城况有幽人约，会守丹炉隐翠微。
挽吕东莱二首
唐季渊（宋代）

忆昔精蓝舍，提撕意颇浓。
笑谈犹在耳，趋步遽无踪。
万里悲风翮，中宵寤岁龙。
百身嗟莫赎，涕泪洒寒松。
省曹梦游山示无斁
晁补之（宋代）

万里归来兄弟乐，百年多病井庐思。
如何骑马穿靴地，只梦登山着屐时。
越鱼吟
徐照（宋代）

越鱼生水中，专食水上禽。禽又安知鱼，鱼自生机心。

越鱼早来人钓得，人却放之反不食。
读笠泽丛书三首
杨万里（宋代）

松江县尹送图经，中有唐诗喜不胜。
看到灯青仍火冷，双眸如割脚如冰。
次韵智夫并呈庭诲 其二
刘跂（宋代）

卧随编草依龟背，行踏冰泥上马垠。却望高城在天上，故知李郭是仙人。
同元锡题琅琊寺
韦应物（唐代）

适从郡邑喧，又兹三伏热。山中清景多，石罅寒泉洁。

花香天界清，松竹人间别。殿分岚岭明，磴临悬壑绝。

昏旭穷陟降，幽显尽披阅。嶔骇风雨区，寒知龙蛇穴。

情虚澹泊生，境寂尘妄灭。经世岂非道，无为厌车辙。
元夕西陵桥观月
葛天民（宋代）

年头半月雪漫漫，养就嫦娥玉一团。
老子今宵奇绝处，西陵桥上独凭栏。
六十
蔡戡（宋代）

六十不归何日归，人生七十古来稀。
忧愁疾病常相半，十载光阴转瞩非。
云溪杂咏
郭印（宋代）

步屧寻幽胜，亭边水竹饶。
地令人事远，江遣客愁销。
自是尘难近，谁云隐可招。
洞天无别景，於此日逍遥。
续佛经
洪亮吉（清代）

君不见长安天子好禅论，浮屠沙门多以万。殿陛空陈丰草诗，深宫自进伊蒲饭。

又不见长安天子多武功，蜀氛西靖燕东封。一朝荧惑星失守，万劫昆明火更红。

可怜德修期愈促，自谓当时邀佛福。邀佛福，三千佛经盈卧阁，万死难忏姚苌恶。
明堂观礼杂咏十三首·天街夜步
王同祖（宋代）

风不停云月更清，千门绣幕笑歌声。
御营巡检无拘束，走马天街夜达明。
雪夜过严滩谒严子陵先生祠
成鹫（清代）

兴来借得剡溪棹，怀古长歌过富春。一夕星辰加腹客，半天风雪羡鱼人。

钓台自觉云台小，滩水宁知白水真。不用羊裘换蓑笠，狂奴游戏偶垂纶。
赠兰室居士袁省掾
张羽（明代）

弃官归去学寻真，有道何愁白发新。湖上寻春灵寿杖，松间对客华阳巾。

佛书谩写缘修静，丹药频丸为施人。自愧后生无所事，也辞冠盖乞闲身。
城中出队
释法薰（宋代）

人家百万帝城中，应念南山彻骨穷。
铁壁重重挨得人，笊篱无柄舀春风。
假山
黄裳（宋代）

天作乃说真，人作故云假。堆叠孕奇怪，含思亦如画。

遥岑出寸碧，群岫拥而亚。苍苔抱秀骨，尤惬时雨洒。

去来何所人，度岭策羸马。安得无心云，经从断而挂。

日落行且休，寒岩峙孤舍。假合虽使然，登览忧亦写。

万法资诸心，一念有神化。缔构况融结，犹造秋与夏。

摄用还一空，何取亦何舍。莫认假与真，外乐聊以借。
房公湖
王之望（宋代）

金雁桥南二顷湖，房公遗迹未湮芜。
人游杜牧晚清赋，境对王维别墅图。
经始林泉心自巧，折冲廓庙术何迂。
当时只作幽人计，留得陈陶四万夫。
珍簟
刘敞（宋代）

珍簟平铺水，珠帘半捲风。劳生高枕里，多事剧棋中。

性僻非朝隐，民淳赖岁丰。翛然对松菊，但觉讼庭空。
颂古七十六首 其四十三
释士圭（宋代）

雷火光中休草草，剑轮锋上莫忉忉。等闲放却全身入，终不当头犯一毫。
瓜洲
刘藻（宋代）

落日瓜洲泊，春风贴水平。片帆扬子渡，疏雨润州城。

客路莺花晚，渔村竹树清。大观楼好在，遥对大江明。
偈六十九首
释道宁（宋代）

秋风秋雨颇相宜，万水千山木叶飞。
堪笑灵云回首处，何须花发始忘机。
秋风萧索，秋山叶落。
秋雨霖漓，秋天寥廓。
祖师心印全彰，灵云鼻孔穿却。
分明一道恩光，旷劫无形寂寞。
五湖衲子急归来，休向途中乱空凿，
体用从来非自他，作者不求无病药。
挽成峨峰
牟巘五（宋代）

轻举游帷宅，高辞神武门。
赐湖分老监，遗笏付诸孙。
玉映神尤朗，丹成道自真。
只应峨顶月，万里照仙魂。
和友人见题山居
杜荀鹤（唐代）

避时多喜葺居成，七字君题万象清。开户晓云连地白，

访人秋月满山明。庭前树瘦霜来影，洞口泉喷雨后声。

有景供吟且如此，算来何必躁于名。
閒居杂咏三十二首 其十二 兄弟
陈淳（宋代）

兄长而弟幼，天属之羽翼。一言在有序，不可事私阅。
谢安道花坛
释德洪（宋代）

三月江南春不浅，谢家池上开花苑。层坛迸破碧琉璃，嫩蕊簇成红婉娈。

一枝两枝和雾白，素娥月下逢姑射。十朵五朵照水红，仙姝并立瑶池东。

人生遇景须行乐，莫使馀香散帘幕。白雪难逃鬓上斑，金樽且对花前酌。

醉则傲羲轩，醒则歌尧舜，荣辱是非都莫问。风云际会自有时，忠义果然天不困。

君今还作天涯客，凭栏正遇群芳拆。不插群英醉上林，人谓少年真可惜。

明年再献平戎策，顺风高举摩天翼。大手亲提却日戈，刈除天下閒荆棘。

古人养花如养贤，我今说花心亦然。栽培直欲助真宰，扶持造化工陶甄。

时人莫以花为浼，大都自是人情改。若使人情长似花，相看颜色年年在。

谢安道辈真难得，不容蒿艾生墙侧。不劳巧手写丹青，不学世人画墙壁。

灵苗自有天然格，门外溪光长泻碧。更向溪光种碧桃，宛然便是神仙宅。

谢家池馆胜瑶台，浅白深红次第开。为报赏花君子道，何须东海觅蓬莱。
句 其三
方丰之（宋代）

白是盐埕青是麦，谁云斥卤不堪田。
齐天乐·泽国楼偶赋
陈允平（宋代）

湖光只在阑干外，凭虚远迷三楚。旧柳犹青，平芜自碧，几度朝昏烟雨。天涯倦旅。爱小却游鞭，共挥谈麈。顿觉尘清，宦情高下等风絮。
芝山苍翠缥缈，黯然仙梦杳，吟思飞去。故国楼台，斜阳巷陌，回首白云何处？无心访古。对双塔栖鸦，半汀归鹭。立尽荷香，月明人笑语。
宿仲系上人房
释智圆（宋代）

偶从支遁约，深夜宿闲房。窗静灯遗烬，庭寒树有霜。

禅心论的的，尘事省茫茫。又说天台去，林间扫石床。
小窗
赵崇嶓（宋代）

小窗风定曲肱眠，骨冷魂清梦易圆。
蝴蝶不飞花自落，海棠枝下月娟娟。
画堂春（春思）
郑域（宋代）

东风吹雨破花慳。客毡晓梦生寒。有人斜倚小屏山。蹙损眉弯。

合是一钗双燕，却成两镜孤鸾。暮云脩竹泪留残。翠袖凝斑。
鸣蝉
何景明（明代）

菀菀庭中柳，蝉鸣在高柯。上有西飞燕，下有东流河。

美人堂上坐，忘却门前道。举头见鸣蝉，低头惜芳草。
西湖杂咏
薛雍（明代）

松色侵湖青，悠然东啸亭。浩歌招太白，鼓瑟忆湘灵。

韵入悲林木，声高坠斗星。海天回首处，踪迹叹飘零。
屈祠
汪遵（唐代）

不肯迂回入醉乡，乍吞忠梗没沧浪。

至今祠畔猿啼月，了了犹疑恨楚王。
酬净慈纲上人三首
刘克庄（宋代）

社友携诗访，怜予满面尘。
么么今出局，不是社中人。
己卯十二月二十日感事二首 其一
张耒（宋代）

高楼乘兴独登临，搔首天涯岁暮心。带雪腊风藏泽国，犯寒春色著烟林。

山川极目风光异，岁月惊怀老境侵。可是斯文天未丧，楚囚何事涕沾襟。
寄虔州韩使君
张籍（唐代）

南康太守负才豪，五十如今未拥旄。早得一人知姓字，

常闻三拥说功劳。月明渡口漳江静，云散城头赣石高。

郡政已成秋思远，闲吟应不问官曹。
浣溪沙（和李达才韵）
仲并（宋代）

说似当年老季伦。君家虽富客常贫。何曾一笑任吾真。

酒满罢留天下士，词新空赋坐中春。谁能绝笔更书麟。
送别竹垞
李文瀚（清代）

一见即如故，相逢何太迟。君身有仙骨，我迹恨天涯。

风雨无多日，云山又别离。茫茫鸿雁信，莫负隔年期。
留观中诗二首 其二
吴子来（唐代）

终日草堂间，清风常往还。耳无尘事扰，心有玩云闲。

对酒惟思月，餐松不厌山。时时吟内景，自合驻童颜。
雪中追和东坡韵八首 其八
林光（明代）

浮云全不动毫纤，争识元冥今最严。千首杜陵高格调，两年白最困齑盐。

磁瓯索醉那辞酒，鸠杖扶衰更绕檐。何处梅花堪放艳，风刀刮面利尖尖。
与孤鹤翁汎江
庄昶（明代）

江晚真堪画，烟中树树清。两人携小桨，万里荡秋溟。

醉眼岐周凤，虚名楚国萍。西山知我意，个个矗银屏。
戏景思
王之望（宋代）

明镜佳期故未忘，月圆有缺恨何长。
阳台朝暮谁为主，梦裹时时怨楚王。
送兵到蓟北
高适（唐代）

积雪与天迥，屯军连塞愁。谁知此行迈，不为觅封侯。
赵高
徐钧（宋代）

阉奴久矣擅秦权，鹿马欺君亦热然。
辄向望夷行弑逆，此身不杀是无天。
枕上闻杜宇
曹勋（宋代）

催晓钟残景气清，杜鹃声里梦魂惊。
山林广袤不知乐，犹作不如归去声。
古态
陆龟蒙（唐代）

古态日渐薄，新妆心更劳。城中皆一尺，非妾髻鬟高。
江楼晚眺
秦敏树（清代）

小倚江楼晚，天空物外心。波摇孤塔动，云抱一峰沈。

僵柳迎归艇，虚檐纳暮禽。此时无限思，空复短长吟。
代白纻舞歌词
鲍照（南北朝）

池中赤鲤庖所捐。
琴高乘去腾上天。
命逢福世丁溢恩。
簪金藉绮升曲筵。
恩厚德深委如山。
洁诚洗志期暮年。
乌白马角宁足言。
观大兴师所藏宋椠施注苏诗本敬题其后
姚颐（清代）

漫堂昔镂苏诗集，标名注者吴兴施。天吴紫凤剧颠倒，初白庵主为诟訾。

庐山真面在何许，嘉泰遗椠空嗟咨。欻然满堂色皆动，谁其藏者今吾师。

司谏绝识名当时，该洽助以吴顾禧。都梁太守广年谱，如善注《选》家学贻。

序笔亲邀渭南伯，楷法特倩安抚司。不辞独反乌台案，要令家习眉山诗。

我观宋人所注集，颇多神明相护持。临川功臣雁湖李，元代镌梓今犹垂。

黄笺陈疏重天社，帙飘版落惟宋祁。山谷更传二史笔，外集别集全豹窥。

苏之注者尤号夥，唐赵沈黄俱劫灰。梅溪卅卷特完好，誵讹或恐赝鼎为。

自非施家作述力，景星凤皇争睹谁。惜哉十二仙人佩，风烟缥缈何年飞。

正如槜李李太仆，五百家注韩退之。留余仅此吉光羽，彫残又饱蟫鱼饥。

简蟠科斗文字缺，行乱蚯蚓形模欹。虽然断圭总至宝，如九石鼓余庆归。

吾师论诗脱臼蹊，妙抉骨髓遗毛皮。浣花旧编已断手，笠屐新图行洗眉。

他时双璧照艺苑，明星千古开云逵。会当从师校且读，不数上空由仪词。
坐白云精舍兼山阁
韩是升（清代）

忽从喧嚣场，得此清凉境。阁界层岩空，地僻尘迹屏。

乳泉涤烦冤，人心与之静。坐久骨亦寒，眼合梦都冷。

几榻无纤尘，翠扑松杉影。
病中示诸子
成鹫（清代）

怪矣哉，怪矣哉，一团血肉辞母胎，四大假合成百骸。

饥食渴饮量腹该，长衣短褐称体裁。生老病死相牵推，胡然衰丑胡婴孩。

四十二年寒冷灰，曾为猛火烧灵台。灵台火灭归山隈，山门十日九不开。

终朝运水还搬柴，放下担子眠堆堆。日之夕矣筋力颓，旦吟暮呻声喧豗。

良朋相念争相猜，问我痛痒何处来。病僧欲语中徘徊，诸公谛听毋深骇。

要知痛痒何处来，直须死过翻身回。怪矣哉，怪矣哉，要知痛痒何处来，直须死过翻身回。
过湖口
唐彦谦（唐代）

江湖分两路，此地是通津。云净山浮翠，风高浪泼银。

人行俱是客，舟住即为邻。俯仰烟波内，蜉蝣寄此身。
点绛唇
应次蘧（宋代）

雪意娇春，腊前妆点春风面。粉痕冰片。一笑重相见。

倚竹偎松，谁道罗浮远。寒更转。楚骚为伴。韵绕香篝暖。
玉楼春（用韵答傅岩叟、叶仲洽、赵国兴）
辛弃疾（宋代）

青山不曾乘云去。怕有愚公惊著汝。人间踏地出租钱，借使移将无著处。

三星昨夜光移度。妙语来题桥上柱。黄花不插满头归，定倩白云遮且住。
赠童子张昌
王尔鉴（清代）

君不见张氏之子玉一片，四座惊看弄笔砚。蹲身据案用全力，双眸炯炯如掣电。

文章气骨峻且奇，格虽未老绰有姿。染翰更能作大字，楷书杜曲早朝诗。

尔家九龄饱经史，文陈终古称雄师。尔年九龄已如此，当以九龄期望之。
宪使徐公子方俾诸生赋勤学诗盖示勉励之意僭题卷末
曹伯启（元代）

脩身戒昏惰，学业贵精勤。圣人惜寸晷，志士耻无闻。

勤惰不自省，贤愚此中分。流观八纮内，矻矻穷朝曛。

农者国之本，三时务耕耘。作劳乃有得，老稚俱欢欣。

梓匠服工役，营营操斧斤。商旅涉险阻，衷情若惔焚。

中年致丰富，筑室连青云。士也责尤重，凡流岂同群。

纲常继绝学，仁义匡时君。圣道苟不熟，几何能策勋。

升平古来少，幸际书同文。发愤简师友，励精攻典坟。

萤雪代膏蜡，齑盐鄙膻荤。衡门拒游宴，世虑祛丝棼。

涵养至成德，功名奚足云。绣衣来何莫，文帜张吾军。

敦劝果无怠，英材见纷纭。
南浦 其一 春帆，和碧山春水韵
姚华（清代）

迥野一帆悬，趁绿芜渐成，风絮兜满。叠皱几湘裙，轻舠快、寒淞贴天堪剪。

疾光如水，涨痕应见春深浅。雾樯雨叶知去住，相续前程锦片。

安流放舸无踪，更约束乡心，朋鸥侣燕。斜影断云明，残阳外、惊转鬓眉青遍。

玄真宅小，照波时送流红怨。访仙何地归无恙，疑似灵槎来远。
奉和鲁望渔具十五咏。笭箵
皮日休（唐代）

朝空笭箵去，暮实笭箵归。归来倒却鱼，挂在幽窗扉。

但闻虾蚬气，欲生蘋藻衣。十年佩此处，烟雨苦霏霏。
京邸忆卿云洞作
齐彦槐（清代）

大道径其上，大川贯其中。洞门高十丈，跨水如长虹。

绝壁柏倒垂，托根自鸿濛。岂有雨露到，万古常青葱。

人经乱流间，小语铿洪钟。似掌一片石，宽可百余弓。

名曰仙人田，阡陌横且纵。仙人犹力耕，我辈胡独慵。

田尽得井穴，烛之光熊熊。深窈不可测，或是蛟龙宫。

涉险生归心，西入出从东。夕阳照湍濑，炯若金在镕。

钟乳类飞禽，影动群翻风。此景别来久，追写不能工。

何当饮云光，一洗尘埃胸。
送族侄赴任（一作之郡）
钱起（唐代）

林下不成兴，仲容微禄牵。客程千里远，别念一帆悬。

欲叹卑栖千，其如胜趣偏。云山深郡郭，花木净潮田。

坐啸帷应下，离居月复圆。此时知小阮，相忆绿尊前。
柳梢青（东园醉作梅词）
赵长卿（宋代）

千林落叶声声悲。听凄惨、江皋雁飞。难似玉肌，总惊花貌，压倒芳菲。

香心吐尽因谁。料调鼎、工夫易期。休唱阳关，莫歌白雪，雨泪沾衣。
思慕诗
吴质（魏晋）

怆怆怀殷忧，殷忧不可居。徙倚不能坐，出入步踟蹰。

念蒙圣主恩，荣爵与众殊。自谓永终身，志气甫当舒。

何意中见弃，弃我就黄垆。茕茕靡所恃，泪下如连珠。

随没无所益，身死名不书。慷慨自俯仰，庶几烈丈夫。
和柯狮山大参山中十二景 其二 珠毬孕秀
黄衷（明代）

彤云长爱护毬峰，神女游珠雅自同。我欲御风横铁笛，弄高山月答歌钟。
秦淮晓渡
潘高（明代）

潮长波平岸，乌啼月满街。一声孤棹响，残梦落清淮。
同王员外陇城绝句
钱起（唐代）

三军版筑脱金刀，黎庶翻惭将士劳。

不忆新城连嶂起，唯惊画角入云高。
春晚客中杂吟四绝句
程公许（宋代）

桑阴翳翳响缫车，麦熟多时稳吐芽。
若使征输宽一半，人生最乐只田家。
和韦潘前辈七月十二日夜泊池州城下先寄上李使君
李商隐（唐代）

桂含爽气三秋首，蓂吐中旬二叶新。

正是澄江如练处，玄晖应喜见诗人。
花下对酒二首 其一
白居易（唐代）

蔼蔼江气春，南宾闰正月。梅樱与桃杏，次第城上发。

红房烂簇火，素艳纷团雪。香惜委风飘，愁牵压枝折。

楼中老太守，头上新白发。冷澹病心情，暄和好时节。

故园音信断，远郡亲宾绝。欲问花前尊，依然为谁设。
寿赵推官 其二
赵福元（宋代）

郁葱佳气晓笼天，北斗倾霞入酒船。莲炬金辉油幕下，兰牙玉立宝香前。

衡山寿比闽山秀，楚地人瞻福地仙。岁岁瑶池闻燕集，蟠桃从此熟三千。
严陵钓台
周弼（宋代）

晴江万里绿波来，惆怅君房去不回。
秦苑河山归故国，越乡云雨庇荒台。
春风一道江蓠绿，落日千峰杜宇哀。
欲访钓船无处所，野花如雪满汀开。
送福州王先辈南归
韦庄（唐代）

豫章城下偶相逢，自说今方遇至公。八韵赋吟梁苑雪，

六铢衣至杏园风。名标玉籍仙坛上，家寄闽山画障中。

明日一杯何处别，绿杨烟岸雨濛濛。
题可长老寿塔
释月涧（宋代）

汝今未老早安排，窣堵波从此地开。胜处笑曾舒老眼，好一矗矗送青来。
端午内中帖子词·太上皇后阁
王珪（宋代）

汉殿炎风少，轻凉已动衣。
每来观织室，不许夜停机。
舟中戏题二绝句
蔡文范（明代）

生计无聊更问津，凤衰真笑楚狂人。
何如直取卢家女，耗尽雄心送此身。
禅月台 其三
韩淲（宋代）

凉风吹雨过城头，不近重阳不是秋。断送清樽欺老病，吹台供得几多愁。
游溧阳霞泉寺限白字
许坚（唐代）

近枕吴溪与越峰，前朝恩赐云泉额。竹林晴见雁塔高，
石室曾栖几禅伯。荒碑字没莓苔深，古池香泛荷花白。
客有经年别故林，落日啼猿情脉脉。
送祖咏
卢象（唐代）

田家宜伏腊，岁晏子言归。石路雪初下，荒村鸡共飞。

东原多烟火，北涧隐寒晖。满酌野人酒，倦闻邻女机。

胡为困樵采，几日罢朝衣。
送径山圆兄乱后归乡
释绍昙（宋代）

故国类尘惨甲兵，劳生终日望升平。
军持带得龙渊水，归去何妨一洗清。
滦阳邢君隐于药制芍药芽代茗饮号曰琼芽先朝尝以进御云
黄溍（元代）

芳苗簇簇遍山阿，玉蕾珠芽未足多。千载《茶经》有遗恨，吴侬元不过滦河。
酬秦系山人题赠
皎然（唐代）

云林出空乌未归，松吹时飘雨浴衣。

石语花愁徒自诧，吾心见境尽为非。
题钱翁杨伯传竹浦吟稿
易士达（宋代）

关西今喜有云仍，冰雪相看一样清。
最是晚来江上处，饱听叶□助诗声。
次洪内相菊亭
裘万顷（宋代）

诗仙种菊未多时，因菊名亭早有诗。
欲为寒花标晚节，故将新句寄东篱。
平生未省翻三峡，高处那能赞一辞。
便得从容侍公侧，回头已是十年迟。
句
元绛（宋代）

花阴转午清风细，玉燕钗头艾虎轻。
牛渚夜泊
崔涂（唐代）

烟老石矶平，袁郎夜泛情。数吟人不遇，千古月空明。

人事年年别，春潮日日生。无因逢谢尚，风物自凄清。
月山书馆
黄庚（元代）

山色青边屋，幽深称隐居。瓶梅香笔砚，窗雪冷琴书。

壁有先贤像，门无俗客车。代耕惟舌在，何必耦长沮。
六榕寺
张九镡（清代）

题名看玉局，无复六榕阴。僧话茶烟久，人行塔影深。

旃檀留法相，梵呗起清音。一宿宗门契，何缘净此心。
偈倾一百六十九首
释智朋（宋代）

一月普现一切水，一切水月一月摄，
从上佛祖不出这影子。只今雨暗乾坤，
月明如昼，衲僧眼目，
瞒他一点不得。
送周司寇
刘麟（明代）

野寺淹流雪满枝，锦帆何意厌春迟。千年神剑知离恨，一夕寒灯长鬓丝。

卿月乍临南极上，法星常照楚江湄。更携经笥翩翩去，碧草溪连处处随。
十七日过谭守听松
韩淲（宋代）

溪堂不到又三日，忽有松声来赋诗。误喜新凉风雨过，懒收窗下著残棋。
思乡寄张凤搏唐德光
王佐（汝学）（明代）

石田茅屋旧家风，遥忆琼州在梦中。藤钵晓茶吹摋末，瓦罂春酒呷筠筒。

房蜂醉蜜榔花白，鸲鹆将雏荔子红。情景年来无限好，可能留待一衰翁。
废桑畦种花
姜特立（宋代）

课仆斸桑窠，从头尽种花。
莫教聂子见，怪我不栽禾。
咏沙
龙太初（宋代）

茫茫黄出寒，漠漠白铺汀。鸟去风平篆，潮回日射星。
题美人图说者二乔观书意彷佛之
曹义（明代）

华堂春煖清昼长，紫檀烟袅狻猊香。水晶帘捲西山翠，牡丹花映娇娥妆。

鸣鸠乳燕闹春晓，回廊复道芬兰草。柳阴影转昼沉沉，花漏声迟人悄悄。

玉人细阅女诫书，支颐默识心安舒。心安舒，味道腴，善恶之戒秋月如。

牙床玉几坐终日，画屏锦帐垂流苏。回头阿姝珠宫侧，莲步轻移以无力。

云鬟斜坠若徘徊，纨扇低摇带羞涩。风流画工描此图，贞姿淑态良不殊。

柳眉烟锁杏花脸，蝉衫香拂青霞裾。想是当年乔二女，生来富贵由天与。

阿翁适遇乱离中，一见英豪即相许。
岘山碑
洪亮吉（清代）

杜公碑，碑书功，高岸为谷谷作陵。羊公碑，碑堕泪，茫茫泪枯碑陵碎。

碑陵碎，由民心。君陵见古来贤达皆争名，羊公碑后碑俱泯。

此碑非金亦非石，碑之崇，崇以德。
偈二首 其二
释择崇（宋代）

西山青，无谓情。洪井碧，无涓滴。西山人，见曷亲。西山事，无可似。

若是灵利底举著便知，懵懂者付与德山临济。
减字浣溪沙·秋水斜阳演漾金
贺铸（宋代）

秋水斜阳演漾金，远山隐隐隔平林。几家村落几声砧。
记得西楼凝醉眼，昔年风物似如今。只无人与共登临。
金山寺
翁逢龙（宋代）

波涛涌处浮双塔，塔影高低树影边。
山下虽无归寺路，门前却有过淮船。
石峰隔水难寻水，井脉通泉易得泉。
闻说老龙归洞口，几回惊起定僧禅。
答问诗十二篇寄呈满子权其八龙答水车
王令（宋代）

神龙谢子车，子能未足多。
上润虽已然，下竭将奈何。
惜玉蕊花，有怀集贤王校书起
白居易（唐代）

芳意将阑风又吹，白云离叶雪辞枝。

集贤雠校无闲日，落尽瑶花君不知。
题关都官宅
曾巩（宋代）

麻衣少壮干时去，朱绂康强得老归。
身世自如天下少，利名难退古来稀。
更无俗事侵方寸，只与闲人话翠微。
科第诸郎同日显，高门当代有光辉。
赠朱彦晖
杨弘道（元代）

尝读香山醉吟传，一觞一咏最关身。平生用此忘忧患，老去安关处贱贫。

自作白丁辞酒伴，朅来青社得诗人。与君况复生同代，尚友千年似隔晨。
春雨叹
陆文圭（元代）

山城春强半，雨脚乱如麻。
润麦还伤麦，催花又落花。
闲来尤岁事，老去惜年华。
卧听空檐滴，应无梦到家。
柳枝词
项兰贞（明代）

绿树阴阴映酒旗，欲牵春色上柔枝。
年年为惜征夫别，折尽东风总不知。
石丈又用原韵成述怀二律再步韵 其二
缪焕章（清代）

策策西风送薄寒，木樨香里忆长安。敢云京洛驰名早，翻恐风尘作吏难。

赵璧得完仍奋翮，谢池觅句偶依阑。何当蹑屩从君后，玉柱金庭取次看。
宫词 其十
赵佶（宋代）

宝砌龙纹鉴色鲜，兰宫不信火云天。冰壶盘上排金醟，枕簟馀凉好醉眠。
酬俞钧
黄滔（唐代）

乡书一忝荐延恩，二纪三朝泣省门。虽忝立名经圣鉴，

敢期兴省叠嘉言。莫论蟾月无梯接，大底龙津有浪翻。

今日朝廷推草泽，伫君承诏出云根。
颂古十首
释法薰（宋代）

万法归一一何归，海口难酬这一问。
不得青州一领衫，几乎丧却穷性命。
喜雨八绝寄显道作 其二
欧阳澈（宋代）

涤破骄阳变早秋，烟光清照北山幽。五湖遥想增潇洒，谁棹扁舟继蠡游。
题斋前蕉石吕志学尝题此故落句及之
徐贲（元代）

芭蕉倚孤石，粲然共幽姿。南风一披拂，绿叶相参差。

新苞晓初解，凉阴午正宜。无由写閒思，对此咏君诗。
九日集客
吴锡畴（宋代）

佳节欲酬须酩酊，东篱不记几飞觞。
从教乌帽吹将去，且对黄飞邻取香。
世事漫劳三太息，人生宽破百重阳。
英雄盖代今何在，戏马高台久已荒。
奉和袭美酒中十咏·酒楼
陆龟蒙（唐代）

百尺江上起，东风吹酒香。行人落帆上，远树涵残阳。
凝睇复凝睇，一觞还一觞。须知凭栏客，不醉难为肠。
酬诸同官见和三首
胡寅（宋代）

莫道同时岸卉稠，背萱无态侧葵羞。
金蓬未实犹韬日，玉节深藏更耐秋。
肯把仙姿供鹭悦，故标高致待龟游。
期君秀色莲峰似，终古名垂华岳留。
答孙植太博后园宴射
韩琦（宋代）

花梢点红芽绿茁，宴亭爽垲堋云列。呼宾习射次序升，体裁云云矜㔢挃。

六钧力副百中艺，由基注目老羿拽。支左屈右何大工，象弭急收如列缺。

须臾一镝入鹄心，画鼓连轰尽声喝。后者审固意愈精，有时大呼劈箭筈。

惜哉最是毫釐差，彩侯似动笴微撇。分明角胜各记晕，将终或为一箭夺。

当筵主筹令难犯，大白时举出正罚。此礼自古尤所重，矍圃去留宜有别。

五善大抵主和容，不止穿杨与穿札。因忆当年黠羌叛，非才误授将军钺。

帐下貔貅十万师，力过生犀心似铁。大云未许覆凶巢，饬谨封垂禦侵越。

悍夫猛士志待骋，贮填愤气何由泄。正值高秋天气寒，塞场霜重严风刮。

约束偏裨整队兵，旌旗烁电戈矛雪。驱出长郊阅奇阵，离合应麾皆有节。

次引精锐较绝技，控弦命中无虚发。气豪马健走危坡，直下千寻未尝蹶。

收军校猎围平原，犬顺云呼鹰解绁。山麋冲轶犯劲矢，岗兔奔跳迷狡穴。

大雕盘空不轻搏，老狐仰视肝胆裂。驻鞍赏获犒部曲，浪泻酒车论染血。

将军未酣众心醉，耳后风生鼻头热。此日淮藩奉宽诏，朱轮慢辗行春辙。

铃索声沉讼牒稀，优游大可养疏拙。斜蒿青青鲚鲙新，公醪香重醅才拨。

射堂对客且相娱，不妨乐事陶嘉月。襟怀聊与水云閒，梦魂犹寄关山阔。

逢辰未立赫然勋，破的求功真琐屑。欲得心如外貌欢，报国之诚尽摅豁。
读韩文
石介（宋代）

眇焉五帝上，尝观二典辞。
焕乎三王间，尝观二雅诗。
道德既淳三，声光何葳蕤。
烈烈日精散，闳闳雷声施。
施焉如飞龙，潜焉如蟠螭。
祖述兼宪章，后世唯吾师。
永言二典往，群言或隳离，
亦既二雅末，六义多陵迟。
寥寥千馀年，颠危谁扶持。
揭揭韩先生，雄雄周孔姿。
披榛启其涂，与古相追驰。
沿波穷其源，与道相汪涯。
三坟言其大，十翼畅其微。
先生书之辞，包括无孑遗。
春秋一王法，曲礼三千仪。
先生载于笔，巨细咸羁縻。
杨墨乃沦胥，旷然彰其媸。
佛老亦颠隮，茫然复于夷。
婉婉平蔡画，淮西獲以依。
凌凌逐鱷文，潮民蒙其禧，
心将元化合，功与天地齐。
洋洋治世音，磊磊王化基。
悖之则幽历，顺之则轩义。
读书有感 其二
吕兆麒（清代）

惆怅春情为惘然，秋风团扇不须捐。归来收得盈车果，应是安仁最少年。
献陈和叔内翰
吕南公（宋代）

留滞周南事可嗟，东风三度见梅花。岩廊未引经纶手，山国频听早晚衙。

酒为忧民倾日月，诗从思退写烟霞。宾筹更有林中士，谁及船斋太守家。
过双陂
杨万里（宋代）

霜後寒溪清更清，冰如溪水水如冰。
闲行也有穷忙事，问讯梅花开未曾。
张公洞
蔡肇（宋代）

髯仙御气已超升，岩洞千秋冷不扃。
若许残铅除白发，敢辞长鑱斸青冥。
坛场岁为民祈福，蒿艾时因鬼乞灵。
他日重来寻石髓。绛云深坐读黄庭。
孟子·自得
陈普（宋代）

勿助勿忘随所事，潜心积虑孰加功。
待须默识心融后，左右逢原触处通。
萱花
虞堪（明代）

一自北堂风雨深，萱花萎矣忽难任。非干画里慵题句，为感春晖寸草心。
送常秀才下第东归
白居易（唐代）

东归多旅恨，西上少知音。寒食看花眼，春风落日心。

百忧当二月，一醉直千金。到处公卿席，无辞酒醆深。
仲子平下第二首 其一
释元肇（宋代）

直道干时徒尔劳，归来门径长蓬蒿。朱研玉露点周易，灯拨金花读楚骚。

时把渔竿钓烟雨，閒同僧饭荐溪芼。儿曹不会个中意，只管区区问绿袍。
和秦寿之春晚偶成八绝
王之道（宋代）

春来谈笑数追陪，多谢传杯不放杯。
醉里狂言应可笑，问春归去几时回。
崩城操
杨维桢（元代）

白骨筑长城，长城不可穴。十日哭长城，长城为我裂，白骨斑斑食红血。

抱骨著心肚，白骨作人语。君不见淄之水喁喁，至今下有比骨鱼。
杂诗四章 其一
姚燮（清代）

长风从西来，万木动凉色。吹我游子心，浩然向淮北。

淮云连海阴，中有千里翼。不畏关塞阻，高飞往安极？

纵无网与罗，矰缴善相弋。莫贪粱稻肥，去为求者得。
往复无间
释重顯（宋代）

黄昏戌，寰中不礙平人出。
瓦砾光生珠玉闲，将军岂用驱边卒。
袷飨太庙
佚名（隋代）

皇矣烈祖，次于僖祖。
燕贻凭厚，德远而隆。
尊昭缀穆，全食惟岂。
孝孙奠爵，福嘏来同。
木兰花慢（舟中有怀澄江陆起潜皆山楼昔游）
张炎（宋代）

水痕吹杏雨，正人在、隔江船。看燕集春芜，渔栖暗竹，湿影浮烟。余寒尚犹恋柳，怕东风、未肯擘晴绵。愁重迟教醉醒，梦长催得诗圆。

楼前。笑语当年。情款密、思留连。记白月依弦，青天堕酒，衮衮山川。垂髫至今在否，倚飞台、谁掷买花钱。不是寻春较晚，都缘听得啼鹃。
鉴亭话别示及门诸子 其三
郭柏荫（清代）

壮不如人黯自伤，故山久卧益颓唐。懒云暂出难为雨，短发无颓况已霜。

纵有安车徵卓茂，却惭荐犊误王阳。惟应头上青天在，每夜盟心艺瓣香。
曾子固令咏齐州景物作二十一诗以献 其十五 水西亭
孔平仲（宋代）

河流春已深，野色晚更静。生计慕园畦，归心付渔艇。
惜花
李希圣（清代）

窈窕馀香满眼时，往年独对惜分携。桃明柳媚不能奈，燕舞莺啼相与期。

铁骑勒春真造次，金钗催暮太支离。小楼昨夜有风雨，君在梦中应未知。
赠郭翰二首
织女（唐代）

河汉虽云阔，三秋尚有期。情人终已矣，良会更何时。

朱阁临清溪，琼宫衔紫房。佳情期在此，只是断人肠。
挽傅安道郎中词二首 其一
韩元吉（宋代）

节槩存先烈，文才蔼俊声。弟兄联膴仕，父子擅英名。

密勿栖郎省，光华拥使旌。甘泉虚从橐，曾未席恩荣。
三殊媚·和海绡闰海明韵
杨玉衔（清代）

飞花萦步绮。问东风、春城几人归思。万里关山，盼南天、归雁高楼重倚。

缥缈鹃声，莫误认、瑶池鸟使。奈曲水裙遥，省识无人，商量花事。

更感韶光逝水。看宿雨桃花，送春悬泪。旧约鞦韆，拚晓梦消磨，被莺呼起。

病怯扶阑，消受惯、薄棉天气。门外传来消息，青梅有子。
避兵吴门经淀山湖即事
王彬（清代）

晓发钱家桥，午过淀山湖。湖围三百里，凝望空模糊。

见天不见地，白浪千顷铺。阴风砭肌骨，五月思棉襦。

仰视讶日小，平眺疑山孤。水阔四无阻，风来八面俱。

舟人不解事，强挂十幅蒲。横行蟹爬沙，直上龟曳涂。

舟则簸箕若，尔欲糠秕吾。头眩眼迸金，身起足蹈虚。

风浪小争竞，性命抵须臾。兵燹警昨日，波涛阻前途。

出险复入险，毋乃命矣夫。无奈聊作达，篷窗静结趺。

颇闻僮仆欢，前路临姑苏。出舱审所见，盈耳皆吴趋。

却顾所来处，残霞横巨区。
次韵郑逢辰直阁迁新居 其一
赵彦端（宋代）

早向承明倦直庐，萧然林下十年书。便名盘谷虽恶可，閒赋斜川岂不如。

山拥北窗凉雨后，月生南浦夜潮馀。江湖必有从公者，风际挐音傥是欤。
点绛唇·妆席相逢
晏几道（宋代）

妆席相逢，
旋匀红泪歌金缕。
意中曾许，
欲共吹花去。
长爱荷香，
柳色殷桥路。
留人住，淡烟微雨，
好个双栖处。
和姚公绶宴浦氏写山楼韵
史鉴（明代）

地据东南胜，楼居缥缈中。使君持节过，朋从盍簪同。

感旧咸来雨，凭高欲御风。琐窗窥皓月，复道驾晴虹。

隐几皆天籁，抡才尽国工。寻盟山在近，逝景水流东。

写画成三绝，操文送五穷。报签惊漏永，下箸觉盘空。

久住忘为客，相看半是翁。酒酣挥剡楮，句隽压吴枫。

捷似奔泉骥，飘如戏海鸿。花枝赢鬓白，帘幕障尘红。

咏雅思求友，歌风念在公。流苏垂娿娜，嘉树映玲珑。

共讶才无敌，还闻剑有雄。抠衣争厕坐，闭户自编蓬。

已分鸠飞莽，遥怜凤宿桐。睹明惭爝火，效响类鸣虫。

爱士怀徐庶，传经陋马融。未能跻雁荡，徒欲倚崆峒。

俗美便肥遁，时平不尚功。且拚陶令醉，莫问许丞聋。

技痒聊赓韵，暌违阻发蒙。学书期捧砚，侍射愿持丰。

望望淮南远，驰情古桂丛。
客夜
严禹沛（清代）

一身镫共影，相对亦何为。世故天涯见，乡心岁暮知。

虚窗落残月，宿鸟动寒枝。容易明朝看，萧萧生鬓丝。
次韵题纯老房行
吴锡畴（宋代）

有竹便不俗，萧疏三数竿。
云深茶灶湿，雨过佛灯寒。
纪壁何年种，停经了日看。
尘劳应可涤，几欲借薄团。
自感二首
梅尧臣（宋代）

左目忽昏花，愁心乱剧麻。
文书都莫见，药物近凭他。
眸子终何似，形躯且愿嘉。
唯期一开泰，再望日中鸦。
东归望华山
吴融（唐代）

碧莲重叠在青冥，落日垂鞭缓客程。不奈春烟笼暗淡，

可堪秋雨洗分明。南边已放三千马，北面犹标百二城。

只怕仙人抚高掌，年年相见是空行。
中秋寄高混朴
杜本（元代）

去年见月转添愁，满地于戈未肯休。动有万人涂草莽，岂论斗米换衾裯。

今宵相对还青眼，后夜相逢又白头。尤恨故人难会合，若为把酒独登楼。
鸳枕词 其三
伍瑞隆（明代）

花间雨过梦回时，漫有愁心一枕知。君自清光比初月，祇应三五待佳期。
到雄州不得家书
彭汝砺（宋代）

马头不是病风埃，相别相望眼不开。祇有瓦桥书可附，何缘不寄一声来。
题张宗苍画 其一
弘历（清代）

朅仿山樵荷叶皴，秋岩活脱见精神。展看六月不知暑，山水从来足静因。
六十自遣六首 其三
周在镐（清代）

青毡坐破弃多年，懒读还耕下噀田。愤世甘教儿废学，安贫幸噀妇能贤。

垂青无眼原知命，坦白居心好对天。扫尽咿唔呫哔苦，而今快乐过从前。
冬夜同梁彦国宿永光寺禅房怀故园诸子得来字
欧大任（明代）

江南词赋有群才，曾共高僧社里来。人忆歌骊辞粤峤，客疑招里上燕台。

寒翻贝叶斋前诵，香识梅花雪后开。惟与许询禅此夕，故园书待雁飞回。
水调歌头 重阳和惜香
姚华（清代）

一日几风雨，做弄菊花天。暝烟栖定，寒绿寂寞粲孤妍。

酒仄不尽秋冷，客倦渐知人老，时节又灯前。岁岁东山约，长忆翠微颠。

难陶写，哀乐事，尽中年。登高无计，萧寺如水抱愁眠。

何用茱萸细数，回首中秋月色，不似旧时圆。万里饥鸿影，添怨复成怜。
念奴娇 其二 送家光禄兄北上
梁清标（清代）

西山荐爽，堪拄笏飘坠，井梧一叶。门外骊驹争祖道，分序雁行南北。

十载亲闱，两悲风木，种种颠毛白。老成高卧，静看车马心折。

正逢乞巧针楼，天孙会合，惆怅人间别。主圣时清须一出，岂得久淹泉石。

事了拂衣，功成身退，早遂渔樵业。雕邱无恙，韩溪同泛烟月。
崔卿池上双白鹭
贾岛（唐代）

鹭雏相逐出深笼，顶各有丝茎数同。洒石多霜移足冷，

隔城远树挂巢空。其如尽在滩声外，何似双飞浦色中。

见此池潭卿自凿，清泠太液底潜通。
张仲山补试余调官皆不得意相会次一咏
曾丰（宋代）

君自战余成眊矂，吾行到处得揶揄。
两穷邂逅空相视，只问归时有信无。
山中寄诗友
杜荀鹤（唐代）

山深长恨少同人，览景无时不忆君。庭果自从霜后熟，

野猿频向屋边闻。琴临秋水弹明月，酒就东山酌白云。

仙桂算攀攀合得，平生心力尽于文。
杂诗二十二首 其二十
刘敞（宋代）

雍门妙弦歌，哀响激人耳。伟哉孟尝君，慷慨泪如水。

当生复念死，谁谓悲能已。丝桐信感人，世固乏之子。
张冠卿以前诗怀哉各努力人物古来少句为十诗
陈傅良（宋代）

我友天下士，逝者八九人。
非无新造交，亦有久故亲。
可与共安利，未可同隐沦。
欣然得一个，回首终醉辛。
闻笛二首 其一
刘克庄（宋代）

少年毬马逐秋风，笛起连营响裂空。今夕梦回村墅冷，一枝孤奏月明中。
元日，宴集中庆堂。客散后，留鹏飞再酌，用前韵
刘鹗（清代）

宴罢惊看晓日晴，共传街市有欢声。故乡休问今奚似？薄酒何妨更尽情。

遣兴赋诗那用好？感时抚事苦难平。尘清共作江南计，旋买荒田趁早耕。
春日杂兴 其九
韩淲（宋代）

幽草清更佳，被花多白红。鸟啼蝴蝶乱，村村是春风。

人无杯酒饮，不得此意融。春过夏将至，迤逦成秋冬。
戒珠寺
赵抃（宋代）

乘暇登高百丈巍，羲之遗迹见丰碑。蕺山下视无穷景，况压山巅是佛祠。
读史四首 其三
陆游（宋代）

男子胸中正要奇，立谈能立太平基。君王玉钺无穷恨，千载茫茫谁复知。
酬别薛三、蔡大，留简韩十四主簿
高适（唐代）

迢递辞京华，辛勤异乡县。登高俯沧海，回首泪如霰。

同人久离别，失路还相见。薛侯怀直道，德业应时选。

蔡子负清才，当年擢宾荐。韩公有奇节，词赋凌群彦。

读书嵩岑间，作吏沧海甸。伊余寡栖托，感激多愠见。

纵诞非尔情，飘沦任疵贱。忽枉琼瑶作，乃深平生眷。

始谓吾道存，终嗟客游倦。归心无昼夜，别事除言宴。

复值凉风时，苍茫夏云变。
司令谢兢元赐以诗见索近文且叙世旧次韵谢之
赵鼎臣（宋代）

少年识字是天刑，妄意扶摇起北溟。我似羸羊安可驾，子如快剑不须硎。

汗传骥种方新赤，毡付衡门只旧青。满纸恶诗将底用，为糊新样小围屏。
游紫霄宫七言八句
白居易（唐代）

水洗尘埃道味甞，甘于名利相相忘。
心怀天洞丹霞客，口诵三清紫府章。
十里采莲歌达旦，一轮明月桂飘香。
日高公子还相觅，见得山中好酒浆。
春日郊行
释绍嵩（宋代）

城外春风满酒旗，吟怀长恨负芳时。
东林夫子知予意，载我而今唱和诗。
不寐作
余坤（清代）

北风荡哀壑，中夜心茫然。忧来腔血债，肠腹生狂澜。

此身可以废，畴复念饥寒。流澌不再凝，裂帛无重完。

积气颓昊苍，降此长恨端。虽有壮士心，泪下安可弹。
戒言
陆游（宋代）

饶舌忧患始，铭膺勤戒深。
谈空摩诘默，对酒子光瘖。
久已忘齐语，何尝解越吟。
悠然嫌未足，更抚绝弦琴。
石上藤
顾况（唐代）

空山无鸟迹，何物如人意。委曲结绳文，离披草书字。
挽胡太傅二首 其二
刘攽（宋代）

路车申伯去，白马庾公归。殄瘁人相吊，哀歌露易晞。

石麟森立木，蜜印锁泉扉。絮酒惭徐孺，回看旅雁飞。
止斋即事二首 其一
陈傅良（宋代）

性已耐岑寂，老应忘隐忧。齐年双白发，尽日一苍头。

竹闭缄门钥，蒲团数漏筹。未知庭庑下，还有雀罗不。
偈颂一百三十三首 其十九
释居简（宋代）

三到投子，含元殿里。九上洞山，更觅长安。自从夜雪拥鳌山，一度思量一度寒。
挽崔舍人
赵彦中（宋代）

仙院分宵直，书庭接翼翔。
情忘海夫臭，语借令君香。
壮发犹藏葆，生刍已奠觞。
修文平日事，地下亦为郎。
凤凰阁
刘克庄（宋代）

元规端委，得似幼舆丘壑。人言此辈宜高阁。几载种天随菊，采庞公药。龙尾道、难安汗脚。

浮荣菌＿，选甚庶官从橐。对床句、子真佳作。安用羡伊结驷，叹侬罗雀。呼便了、沽来共酌。
翌日赵守转以酴醿惠予用前韵谢之
郑刚中（宋代）

染露檀心嫌粉白，数花欲作鹅儿色。
圃中不为客分春，使君自有分春力。
洞虚堂
白玉蟾（宋代）

青牛人去几千年，此道分明在眼前。
要识个中端的意，一堂风冷月婵娟。
送陈给事帅四川
喻良能（宋代）

四海繁华一蜀都，君王谋帅意渠渠。
百城赤子烦摩抚，一代长材获展舒。
玉垒倚空充屏翰，铁衣如洗护储胥。
夸鞾帕首郊迎处，想见旌麾入境初。
次韵答崔公孺国博西亭感怀
韩琦（宋代）

常喜交亲燕此中，忽移欢绪作悲翁。桃阴已盛何曾语，桧影长闲不厌风。

数漏趁朝心拱北，忍饥开阁客盈东。人生易别须偷暇，为我樽前话苦空。
五綵结同心 贺冯躬暨纳姬
陈维崧（清代）

隔街争唱，相府莲开，覆额香蝉初裹。红漆车儿稳，绣帘动、压角红珠駊騀。

只愁阮妇刚才嫁，飘吴语、绿窗边过。怕难免、粉防脂逻，安顿最宜详妥。

连晨书楼长锁，料也应推说，楝花风大。千骑今年，事双双去，笑上丹軿翠舸。

郎君佳话人传遍，怪底事、端然瞒我。倘相逢、春宵筵上，百罚深杯方可。
高宗郊前朝献景灵宫二十一首 其七 还位用《乾安》。
郊庙朝会歌辞（宋代）

我后临飨，奠币攸毕。式旋其趋，矩度有式。礼容斋庄，孝思纯实。

天休滋至，时万时亿。
次韵黄仲宣九日
杨公远（宋代）

又逢重九日，七载寓僧庐。
送酒人何在，迎风帽自如。
萸肥含味远，菊瘦著花疎。
只么酬佳节，诗成趼纸书。
吴门寄杨君谦
徐问（明代）

吴下才名海内知，挂冠谁赴北山期。门临水国秋潮早，添得新波入研池。
末五子篇 其三 屠仪部隆
王世贞（明代）

屠郎天下才，著作日不休。如叩海人居，一券万金酬。

错落多夜光，鱼目非所忧。仰窥二都阈，恍与六代游。

麈尾有真铨，清言凌素秋。芥彼区中士，释我薄书邮。

割荣差为力，挫名方乃优。
林子山画菜上有蜗牛故及之
凌云翰（元代）

晓畦春雨细如毛，菜本青肥挟土膏。叶底蜗牛曾湿久，诗人犹欲剌升高。
和南塘食荔叹
刘克庄（宋代）

君欲和诗无匆匆，唱首天下文章公。
今年荔子况倍熟，亭亭锦盖高张空。
猿偷鸦啄牧童采，林间残颗犹殷红。
在昔唐家充岁贡，吟讽何止杜陵翁。
南穷交州西蜀土，快马驮送如飞龙。
绛裳冰肌初照眼，玉环一笑恩光浓。
惟闽以远幸免涴，一颗不到温泉宫。
自从陈紫无真本，皱玉晚出尤称雄。
迩来鸡舌擅瑰玮，赞香誉味万喙同。
麟台仙人亲题品，天为此果开遭逢。
乃知微物似有数，声价亦与时污隆。
列圣俭德被华戎，微如淮白不敢供。
奈何置驿奉私室，安得木铎观民风。
山蹊谷堑日力穷，血肩踠足驰筠龙。
请公移此食荔叹，置在薰风殿阁中。
前调
杨冠卿（宋代）

月冷花寒宫漏促。人在虚檐，玉体温无粟。弦断鸾胶还再续。娇体时霎情难足。

解道双鸳愁独宿。宿翠偎红，蛱蝶元相逐。蓬海路遥天六六。终须伴我骑黄鹄。
上册宝十三首 送神用《歆安》。
郊庙朝会歌辞（宋代）

礼仪既备，神保聿归。洋洋在上，不可度思。神之来兮，肸蚃之随。

神之去兮，休嘉是贻。
送孔巢父赴河南军（一作皇甫冉诗）
刘长卿（唐代）

江南相送隔烟波，况复新秋一雁过。闻道全军征北虏，

又言诗将会南河。边心冉冉乡人绝，寒色青青战马多。

共许陈琳工奏记，知君名行未蹉跎。
清平乐
张继先（宋代）

天先天后。真土藏灵秀。妙用自然循火候。节节薰烝教透。

不分龙麝檀沈。都能入鼻通心。待得烟消息住，浑身变见真金。
恭谒灵康祠下二首 其一
谢伋（宋代）

婺女光分邻土壤，赤城标建绝纷埃。丛祠祗事无终古，灵迹相传有自来。

屋上飞烟梧鼎熟，水边迎棹度船回。大神如在匪徼福，但欲乞灵消祸灾。
桥南纳凉
陆游（宋代）

曳杖来追柳外凉，画桥南畔倚胡床。
月明船笛参差起，风定池莲自在香。
半落星河知夜久，无穷草树觉城荒。
碧筒莫惜颓然醉，人事还随日出忙。
题穆叔晦雨净风香亭三首 其三
萧立之（宋代）

别久重来有此亭，鸣球敲筑碎风棂。却怜客鬓垂垂白，不奈霜枝冉冉青。
浣溪沙
向子諲（宋代）

冰雪肌肤不受尘。脸桃眉柳暖生春。手搓梅子笑迎人。

欲语又休无限思，暂来还去不胜颦。梦随胡蝶过东邻。
送吴次尹惠州巡检
陆文圭（元代）

万古罗浮洞，江楼著老坡。
子西相继出，延秀晚经过。
欲访先贤去，其如远道何。
天寒与君别，莫听记人歌。
浴日亭
李秉同（明代）

黄木湾头古野亭，亭虚俯槛吞沧溟。扶桑遥报日将起，洪轰海沧鱼龙惊。

细濯咸池真皎洁，不比寻常乍明灭。悠悠燠照遍垓埏，风檐蔀屋皆澄澈。

昔唐最重虞渊功，尘埃洗尽依旧红。会得何须赤绳系，自有擎手回苍穹。

夸父邓林徒扰扰，鲁阳三舍应未了。晋人见说寡君须，岂知线量终缥渺。

狂夫炙背献至尊，烈士曝书遗儿孙。世事浮云祇如此，我爱古来铭浴盘。

亭去波罗犹咫尺，庙神相对遥相忆。朝捧清光荡祲氛，暮绕馀辉江震击。

效灵宣秘护濠城，蛟腾凤舞黄河清。果然羲驭寅宾旭，万国山河属大明。
市得笛竹簟因成诗
黄庶（宋代）

八尺枯冰簟一筒，小轩拂拭趣谁同。樽前声负千杯月，窗下光赢一枕风。

易向曲肱增旧意，诗因仰看有新功。蠹书围绕高眠处，梦与尘埃路不通。
行台杂咏简黄宪长暨诸宪僚二十首 其四
薛瑄（明代）

猎猎风蒲水满塘，轻阴微雨芰荷香。偶来乘兴观时物，徐步芳洲趁晚凉。
赋得冬日青溪草堂四十字
李建勋（唐代）

莫道无幽致，常来到日西。地虽当北阙，天与设东溪。

疏苇寒多折，惊凫去不齐。坐中皆作者，长爱觅分题。
许宣平祠
陈允平（宋代）

开元遗逸士，终老紫阳樵。
市上人犹说，山中隐可招。
乾坤双草履，日月一花瓢。
堪笑骑鲸者，相逢弱水遥。
章钓仙吹铁笛善医眼与齿相说法尤高
姚勉（宋代）

眼眵书册隐庐蜗，健论谁听落齿牙。
说起元龙湖海志，扁舟又欲出芦花。
清平乐·谁分天种
魏了翁（宋代）

谁分天种。来上花鬘供。绿叶素云姿雅重。那得愁心频捧。他花自是无工。不关香淡香浓。才问为谁含笑，盈盈靴面敧风。
杂感五首以不爱入州府为韵 其五
陆游（宋代）

我年甫三十，出身事明主。狂愚斥不用，晚辟征西府。

蹭蹬过锦城，邂逅客严武。十年醉郫筒，阳狂颇自许。

青城访隐翁，西市买幽圃。如何复不遂，归听镜湖雨。

结庐三间茅，泛宅一枝橹。天真傥可全，吾其老烟浦。
野花
赵蕃（宋代）

野花吐芳不择地，幽草吹馥宁只春。
兹日纵为无事日，此身不是自由身。
宝善堂为薛玄卿题
黄叔美（宋代）

人孰不有母，鲜能报其恩。
人孰不有弟，鲜能念同根。
汉兴尺布谣，郑有誓泉言。
所以忧世事，永叹鹡鴒原。
缅怀宝善君，生子出孝门。
幼习静室业，实为仁爱敦。
百金买古宅，乃在清溪濆。
堂前种荆树，堂北长慈萱。
时从道园中，驾彼白鹤轩。
再拜母膝下，殷勤问寒暄。
季也一相接，怡然煦春温。
溪鱼识啸歌，乌鸟沽盘餐。
余适登斯堂，吴公有铭存。
阿侄三五辈，削瓜酌清尊。
秩然进退间，礼义何其尊。
嗟今利夺人，骨肉相仇冤。
苍天信可问，薄俗难与论。
辛夷
李希圣（清代）

墙角辛夷一尺高，花开如雪复如毛。红衰绿减自兹始，忌雨嫌风毋乃劳。

既以阴多长虫蚁，更兼地僻杂蓬蒿。同时僵李能相待，侥倖偏输露井桃。
夔门邂逅同年汪丈议示诗和吟三首
程公许（宋代）

鹏风九万是修程，驷马何妨缓辔行。
圣治今方法元佑，白头尽耐立功名。
寄奉左布政
吴伯宗（明代）

翡翠帘垂白玉钩，九天阊阖綵云流。圣明思得千人彦，黎庶欣无半点愁。

沧海不波鲸偃伏，甫田多稼鹊喧啾。华夷正值升平运，锡福均沾九五畴。
采薇歌
佚名（先秦）

登彼西山兮采其薇矣。

以暴易暴兮不知其非矣。

神农虞易忽焉没兮。

我适安归矣。

吁嗟徂兮命之衰矣。
观龙图阁三圣御书应制
欧阳修（宋代）

层构严清禁，披图烂宝文。
虹蜺光照物，龙凤势腾云。
妙极功归一，真随体自分。
孝思遵宝训，圣业广惟勤。
绍兴乐府
宋翔（宋代）

天意回，皇母归。
戢烽燧，敞宫闱，
朝阳赫奕明鞠衣。惟皇之孝，
惟母之慈。陈仙仗，
荐寿卮。从之冢后与庶妃，
奏之九成与咸池。沓珍瑞，
骈福祺，山陬水裔咸熙熙。
惟天之象，与帝之宜。
千万年，无穷期。
约徐云屿游山中
何梦桂（宋代）

曾拟幽寻采蕙蘅，开樽奈有主人争。明朝重约呼猿鹤，到处云山得散行。
句
黄通（宋代）

天惠樵阳岂厚哉，文翁旌旆两回来。
羊栏浦夜陪宴会
杜牧（唐代）

戈槛营中夜未央，雨沾云惹侍襄王。球来香袖依稀暖，

酒凸觥心泛滟光。红弦高紧声声急，珠唱铺圆袅袅长。

自比诸生最无取，不知何处亦升堂。
何子应金华书院寄题
张嵲（宋代）

平生子何子，自赞如柳州。
昨缘功名迕，悮落西南陬。
借宅备三径，读书穷九丘。
身与苍梧闲，心同湘水悠。
时为鲍谢句，自作商声讴。
入户山嶷嶷，垂檐竹修修。
不攜东山妓，居是东山流。
子长擅史册，传家称故侯。
矧君外王父，晚尝陈帝猷。
君传衣钵久，轩昂似前修。
勿以一跌故，便欲荣菟裘。
解手旧年永，寄书新岁稠。
君其自贵珍，遄归侍凝旒。
张行人银汉遨游图
张弼（明代）

东溟仙人事游冶，稳骑六气如驯马。双袂翩翩历紫清，回看一道银河泻。

河中谁汎莲叶舟，玉节翠旂张使者。昔日灵槎巳腐烂，换得莲舟更潇洒。

天孙投杼笑相迎，与尔一别三千龄。卯金木子又天水，天下纷纷今几更。

凤阳真人握长剑，汛埽六合开大明。圣子□孙亿万世，三辰五纬皆安宁。

我欲赠尔支机石，□劳远访严君平。但裁十帧文龙锦，为我拜献白玉京。

龙衮纵无分寸阙，庶可以之颁后庭。使者慇勤谢情好，远物奇珍作所宝。

小臣持节遨银河，特访南箕傅岩老。天孙施巧但教民，女织男耕共温饱。
送麻城朱正赴唐县典史
程敏政（明代）

晓看除目下天曹，莲幕如君未二毛。民俗共誇唐邑好，故山遥望楚云高。

相逢喜说堪舆事，此去方酬案牍劳。领牒之官应不滞，南风吹雨送轻舠。
赠写照陈生
吴锡畴（宋代）

燕颔鸢肩总属夫，几何人得上凌烟。
且烦写在山岩里，野服黄冠看瀑泉。
句
杨徽之（宋代）

少年牢落今何幸，叨遇君王问姓名。
咏朱墨斋山茶花
金朋说（宋代）

谁掇孤根墙解栽，天然农艳衬瑶台。
岁寒松柏如相问，一点丹红雪里开。
强斋高使君金书诸经赞
释居简（宋代）

淀蓝蘸楮，屑金作字。去字与楮，经果何似。曰此诸经，即楮与金。

续父厥志，写佛语心。惟佛语心，粤如父志。一点画中，具无量义。

字可悉数，义则无量。欲了其源，冥去来相。强斋大士，年八十馀。

目如心明，作蝇头书。于一蝇头，分可为二。尘毛太华，弗巨弗细。

佛神力故，初不作难。是故北涧，作如是观。
深山逢老僧二首 其二
贯休（唐代）

山童貌顽名乞乞，放火烧畬采崖蜜。担头何物带山香，一箩白蕈一箩栗。
题罗春伯所藏修禊序
楼钥（宋代）

东游登会稽，只见兰亭不见碑。
北过中山府，欲访此碑不知处。
閒从故家看墨本，如此二者绝难过。
曾经耶律毡裹去，至今胡虏犹知慕。
时将一二馈肤使，持归往往快先覩。
未知玉石真在否，要比江南终近古。
他日缚取呼韩作编户，勒铭归来过定武。
只问君王乞此碑，打向人间莫论教。
舟居拈得风字
王微（南北朝）

人情各有寄，我独如秋风。
耽诗偶成癖，聊以闲自攻。
薄游来吴会，寒轻不知冬。
樽酒见窗月，仄径幽怀通。
村烟辨遥林，夜气齐群峰。
人忘舟亦静，水木各为容。
恍惚书所对，残灯焰微红。